
O Volapükaflens Valöpo! 


Kadäm Bevünetik Volapüka omaifükon äsvo yanis pos vaken 
hitüpik, sevabo tü del balid tobula, ad dünön Volapükanefi dü yel nog 
bal. Jünu Kadäm älabon Kadämanis lul, ab anu fredob vemo ad kanön 
nunön oles cäli Kadämanas nog kil. Bi dabinons plads jöl, Kadäm 
binon fulik ün tim presenik.. 


Kadämans nulik dalaboms tälenis difik völadik. Benokömö 
omes! Stim gretik kion ad vobön fütüro pro Volapük. Spelob, das 
Kadämans valik ojuitoms vobi e frutiki, e nitediki. 


Jenöfo vob Kadäma jünu ebinon tio lölöfiko xam e zepam vödas 
nulädik, kels no nog labons Volapükavödis lönik. Vob at fümo binon 
zesüdik, bi vöds nulik somik okanons pubön in vödabuks calöfik sekü 
zepam Kadäma. Ab Kadämans i kanons bespikön kobo tikamagotis 
alsotik, e spelob ad bükön bespikotis tefik anik in gased obas. 


Balan Kadämams nulik, sevabo hiel Hermann Philipps, 
etradutom yegedi dö “fit pati! igo bisarik, keli kanols reidön su pad 
lätik gaseda. Kadäman Philipps id eyufom obi mödo ad tradutön konoti 
fa hiel Frank Roger tiädü : “Stadanunod.” Mutob koefön, das tradutod at 
äbinon mu fikulik, ab danädü Kadäman Philipps, kanols reidön tradutodi 
legudik konota rigik. 





Volapük progedon ai, ed oprogedon ai plu yufü tälenis 
Kadämanas valik Kadäma Bevünetik Volapüka. 


Valikosi Gudikün Oles ed Olikanes 


et 


X:74:2012 


TELEFON POLOVIK MAGIVIK 
fa hiel John Bedewell 





Telefons polovik nulädik binons ti magiviks, ab no so 
magiviks äs ut, keli hiel Tom ägetom as legivot pötü 
motedazäl okik. 


Pos zäl, Tom äfenom. Äseidom oki in jäd kovenik ed 
äsesumom legivoti okik. Su jonet äbinons sümbolils nemü 
els "oppe, (se Linglänapük ʻapplications’ = ‘gebäds’) Ven 
pedoy su on me doat, telefon dunon dinis alsotik, samo: 
jonon nunodi dö stom u nulodis netik. Dabinons els ‘apps’, 
kels jonons kaedi dö feled topik, e mögükons, das logoy 
magodis, kelis emekoy me fotograföm in telefon ud igo, das 
daliloy radionastajonis da vol lölik medü Bevüresod. 


Kanoy i votükön noganükami ota, samo: getön 
magodi su jonet, äsi tonodis, kelis mekon telefon ven geton 
vödemanuni, e r. If pedoy e kipoy doati su els ʻapps’ dü 
sekuns tel, els ʻapps’ pubon su ‘jonet lomik’ If viloy, das 
els ʻapps’ semik no blibons su jonet lomik, pedoy oni dönu e 
tränoy oni se jonet. 


Hiel Tom äsenälom slipöfik. Rein ädrefon fenäti. 
Äpladom telefoni sui tab smalik nilü jäd okik, ed äslipikom. 


Äjinos ome, das telefon äbinon nog in nam omik. Fo 
logs omik äbinons els ʻapps’ bisarik nulik, kelis büo no 
iküpetom. Bal onas äjonon vödis ` ‘lefog ko rein; ab da vöd 
‘rein’ äbinon liun, evöds: ‘votükam stoma.’ Äpedom oni 
ed älogom vödis ‘Stomivotükam.’ Äpedom su ons, ed 
älogom vödis: ‘Reinos. Votükam-li ini stom solik?” Äpedom 
su vöd ‘si,’ ed älogom da fenät, ed ekö! no plu äreinos! 

Benö! Tom älabom bäldoti lifayelas te luldegas, ed 
äbinom boso jofik. Äfredom mödo ad logön elis "oppe su 
jonet telefona, kels äjonons magodili mana labü herem 
mödik, kobü vöds: ‘Glof herema.’ Äpedom su on, ed 
äsenom bisarikosi su kap. Ädoatom kapi, ed ekö! älabom 
anu heremi densitik! 


Äsludom ad dalilön radionastajoni in telefon. Vom 
äreidof nulodis. ‘Reiganef omödükumon bäldoti ad getön 
pänsioni pro mens valik, kels pämotons pos yel 1960. 


“No odälob atosi!” ätikom Tom. “Omoükob 
reiganefi at, ed ovälob reiganefi nulik se konlet elas ʻapps’ 
su telefon magivik obik!” 


Ätuvom elis ʻapps’ labü reiganef presenik: äpedom 
su on me doat, ed ästeifülom ad tränön oni se jonet, ab 
naedü alik, das els ʻapps’ äreafons dili donik joneta, 
ädönubunons sui jonet. Kojmar kion! 


Süpo älilom noidi laodik. Äbinos vo kojmar! Ab 
utos, kelos ijenon tefü stom e herem omik äbinon te drim 
jönik. 

Äseilükom laramatonodi su telefon nulik, kel äbinon 


su tab nilü jäd omik ed ädoatom kapi - äbinom ai jofik! 


Älogedom da fenät — äreinos nog. Telefon omik no 
äkanon dunön milagis. 


Äbinon too din stunidabik - legivot dafredüköl de 
jimatan gudälik oma. 

STADANUNOD 
(fa hiel F. Roger) 


Tudel. Düp velid gödo. Delalit gölik. Sil paelablövik. 
Plödavamot koldülik. 


Zänabalat Tüma di ‘Andromeda’ pamufädükon. Lits 
panikurbons in bürs valik teadas degtel bumota. Föfayans 
pamaivärulons, e doatians pajäfedükons ad mäkis, me kels 
pösodef oblöfons dientifi okik demü nügol ini Tüm. Vamot büras 
pepluükon jü nomanivod. 





Zänabalat kontrolon e dönukontrolon sitis e näisitis 
okik. Valiks jäfidons ünü miedavölads nomik. Nünöms, büköms 
e bürablimots votik binons blümiks ad panikurbön ed ad 
pagebön. Medöm no igo bal m 





Sosus solalit drefon fenätis teadas löpik, jalusids 
pafärmükons ad neleadön solaliti ninikön ini bürs. Klimati- 
stirians nenropo kälädons dinädis e geons onu ad dakipön 
laidanivodi vamota e luimöfa nomikas. 


Düp zülid. Ma nomem fiama, pösodef valik sötöl komön 
adelo, söton jünu edejonön mäkis onas diseinü kontrol e pegevön 
nügoli. Ye mäk no igo bal pädajonon doatianes. Zänabalat 
peneton in stadanunod adelik, das binäd lölik febameda menik 
nekomon. 


Düp degid. Kafiditibians galikans de slipastad ad 
dünastad. Bi liman nonik pösodefa komon, blibons pö stad at jüs 
ogeikons ini slipastad tü tim büofümetik. 


Tü zedel yans fidasäluna maifikons, blimot valik ota 
pepreparöl ad dünön limanis pösodefa, kels esludons ad fidedön 
ninü Tüm. Pos düps tel fidasälun färmikon dönu. 

Äsä vamot poszedelik löpikon levemo, klimati-stirians 
vifükumons sitis tefik ad dakipön vamoti ünü nivod nomik. 
Gudiko leigavetöl kobovobed jalusidas e luti-tölatama vobädon 
seki kotenüköl. 


Ret dela binon nenjenotik. Galädakäms ninü e plödü Tüm 
Zei in garad distalik — attimo no pageböl baiädü nekom binäda 
lölik febameda menik - no nunädons jenotis u nenomädis 
seimikis. 

Tü düp mälid soara bürablimot lölik teilon oki jü odel. 
Doatians pasäjäfidons, e föfayans pavärulons. Klimati-stirians 
nepluŭükons vamoti jüs nivod donikün dälovik. 








Galädakäms cenön ad jäfeda-nivod geilikum äs mesül 
sevärikum ta sefa-viodams pos büradüps. Klinükamians itjäfidik 
panikurbons ad primön vobi onas neitiki su donatead — xänölo sui 
teads löpikum jüs oblümikons ün gödadüps gölik. 





Du lulit neitikon, Zänabalat läükon protokeme okik 
stadanunodi dela ot. Registaram nunäda tefü nekom binäda lölik 
febameda menik süükon niniki mebanuni, ma kel sekü muif 
sogädik limans pösodefa aniks ud igo löliks mögiko nekomons dü 
tüp delas anik jü dü nefümüp. Äs kod calöfik nekoma pösodefa 
panunädon: "straik". 





Zänabalat peneton, das stad ela 'pösodef nekomik' 
efovon dü del nog bal sis dät mebanuna, sevabo: bü yels vel, muls 
kil e dels degtel. 


Balat no peprogramon ad säkisäkön ud igo ad töbidön dö 
jenet somik. Program ota te zeilon kipädami Toma di ‘Andromeda’ 
in stad gudik, nätüköl dilodis döfik seimik, ven zesüdos, e fümüköl, 
das sits e näisits ota jäfidons ünü miedavölads nomik. Zänabalat 
dunon deliko e lölöfiko programi tefik . 


Vedel. Düp velid gödo. Delalit gölik. Sil lefogik. Vamot 
plödik: vamülik. 

VÖDS NEKÖSÖMIK 


BINÄD FEBAMEDA MENIK human resources component; 
composante des ressources humaines; Humanressourcen- 
Komponente. 


BLÜMAMOD stand-by; mode d'attente ` Bereitschaft- 
modus. 


BÜRABLIMOT office equipment; matériel de bureau; Büro- 
gerätschaft. 


DOATIAN scanner, Abtasteinrichtung. 


GALÄDAKÄM surveillance camera; caméra de surveillance; 
Überwachungskamera. 


KLIMATI-STIRIANS climate control units, unités de clima- 
tisation; Klima-Steuereinheiten. 


KLINÜKAMIAN ITJÄFIDIK automated cleaning device; 
machine automatique de nettoyage, Automatische Reinigungs- 
maschine. 


LUTI-TÖLATAM air-conditioning; traitement de air, clima- 
tisation, Luftaufbereitung; Klimatisierung. 


MÄK badge; insigne; Dienstmarke; Plakette. 


MIEDAVÖLADS NOMIK parameters (normal); paramètres 
normaux, Parameter,, Normwerte. 


SEFA-VIODAM breach of security, atteinte à la sécurité; 
Sicherheitsvertletzung. 


STADANUNOD status report, rapport sur l’état; Zustands- 
bericht. 


ZÄNABALAT central unit; unité centrale; Zentraleinheit 

GRAMATAGUL 


Flen nulik no fümom dö geb verätik vöda ` ʻ'ut, e vilon 
sevön plu. 


Vëd at binon jenöfo pönop büojonik, sevabo: pönop, 
kel jonon vödi(s) büik pemäniotöl u no sunädo pemäniotöli(s), 
as sams sököl: 


Reideds at binons fasiliks, ab uts lärnodas okömöl 
obinons fikulikums. (Jonon ‘reidedis’); 


Liegikan dalabon domi magifik, ab utan, kel yülon moni 
mödik anikna peron vali. (Jonon ʻliegikan’). 


Utan(s) älabon(s) mirepüti. (‘Utan(s)' jonon pösodi(s) 
votaseimo pemäniotöli(s). 


Vöde at. äsä logoy löpo, läükoy -s ad jonön plunumi, ed 
-—an({s) ad jonön pösodi(s). I läükoy foyümotis hi- e ji- (hiut, jiut) 
ad jonön mani e vomi, äsi ‘-os' (utos) ad jonön neudi. Fino "up 
geton deklinafomis Volapüka, sevabo: els -i(s), -a(s), -e(s}, o 
(uti, utis, uta, utas, ute, utes, uto, ven pötöfons. 


ES ES ES B ES E ES 
A DIKUM FA HIEL OSCAR WILDE 


Jön binon din teik, keli tim no kanon dämükön. 
Filosopasits mofalons äs sab, kreds sökons odis, ab jön 
binon dafred dü säsuns valik, dalabot laidüpik. 


Klän löfa binon gretikum ka klän deada. 
Voms pajafofs ad löfön, e no ad pasuemön. 


Jön binon gudikum ka gudäl, ab gudäl binon 
gudikum ka nejön. 


Säks neai binons nentödiks, ab gespiks binons ömna 
soiks. 


(Tradutods fa hiel lan Niles) 

NATASTUNIDOT SELEDIK 
FIT AS MEBAMAL 


Vilag ‘Fischbach’ (nem at sinifon ‘Fitabluk’) tü tim at 
binon dil komota Ummendorf nolüdü Lak di Konstanz in Deutän. 
Kludo fit et fo vilag binon sümbol baibinik demü nem vilaga, ye no 
binon fit fösilik. Mebamal at päkoboyümon skilo fa stonicöpan 
isik, el ‘Martin Ludwig’ (pemotöl ün yel 1852, kel ädeadom ün yel 
1925 in ‘Fischbach’) me tuvots se sabajüds nilik, e pelöpladon tü 
del 18“ tobula yela 1897. Ston it binon tuvot gretik konüdafomik, 
posbinükot gladäda gladatimädik. Bi stons somik binons vemo 
selediks, äkodon stunidi valemik, pato bi älabon fomi fita, ye nen 
kap. Bäkafäin ilenglofon, ab bälidafäins e göb poso peläyümons 
stone. 





GAV IN STON 


“Mebü yelamazäl tumid Lampöra ‘Wilhelm’ Gretik tü del 
22" mäzula, yela 1897. Sekü danöf e dalestüm legretik Balükane 
Reigäna sis 1870/71 fa Kriganaklub di ‘Fischbach’ pefünöl.. 


Yelanum 1897 penücidon gebü Volapük, kel binon 
steifod tefü pük pro vol valik pedatiköl fa Pädan Schleyer se 
‘Litzelstetten’ nilü ‘Konstanz’. Nüpenot, kel atimo jinon 
levemo klänöfik mödikanes, binon sököl: “balmil jöltum 
zülsevel”. Ekö plän: ‘balmil’ sinifon 1000, ʻjöltum’ sinifon 
800, e ‘zülseve!’ binon 90 e 7, kludo kobonum at sinifon yeli ` 
1897. 


MAFOTS E VÄTOT 
Geilot: mets 3,60 


Veitot: zimmets 90 
Vätot za kuins 50 


